Bonnet
Bonnet, stationsby i Vestjylland, 5 km sydvest for Lemvig; 206 indb. (2013). Byen fik sin opblomstring i årtierne efter Lemvigbanens anlæg i 1879 og havde kro, forsamlingshus, skole, andelsmejeri, butikker, mv. I dag findes Bonnet Maskinfabrik og en friskole. Den vestlige del af Bonnet, "Æ Swort Stad", menes at have navn efter de mange smede (de sorte) der i sin tid boede her.
Vest for Bonnet oprettede husmandsbevægelsen i 1909 på egnens højeste punkt den folkelige samlingsplads Råbjerghøj. 